 Twitter Login: Nigeria social media shutdown cost 5,040 hours, 1.45bn in 2021 - Report  Social media shutdown for Nigeria cost di country nearly 1.5 billion US dollars. Na Nigeria di tin affect pass for di whole of Africa and second for di world afta Myanma. Myanma lose about 2.8 billion, according to one new global study on di economic cost of deliberate internet shutdown. Nigeria lift di suspension of Twitter operations for di kontri on Wednesday 12 January, 2022, afta 222-days of ban by di goment. Ethiopia na di second-most affected kontri for Africa afta dem lose 164.5 million, Sudan follow wit 151.6 and Uganda wit 109.7 million. More dan half of di 21 kontris wey experience major shutdowns bin dey inside Sub-Saharan Africa. Oda kontriss from di region on di list include; Burkina Faso - 35.9 million Eswatini - 2.9 million Republic of Congo - 2.5 million Zambia - 1.8 million Chad - 1.6 million Senegal - 323,953 South Sudan - 269,987. Last year, Sub-Saharan Africa lose 1.9 billion due to intentional social media and internet  shutdown by goment. Di intentional  shutdown of di internet lead to global economic loss of 5.45 billion. More dan half of these internet shutdown na part of goment effort to manage protests and elections. Oda reasons include information control during conflict, elections and coups. Dis na according to report by one UK based digital privacy and security research group Top10VPN. For Uganda, dem restrict online services seriously  before di 14 January 2021 elections. E happun afta di goment order telecom companies to block access to social media platforms as a revenge. For di world, research show say three out of four reasons why goment dey shutdown internet relate to human rights abuses, according to di report wey Top10VPN release. 